User:SACHINSAC 1/sandbox

ಹರ್ಕ್ಯುಲಸ್ ಜೀರುಂಡೆ

ಹರ್ಕ್ಯುಲಸ್ ಜೀರುಂಡೆಗಳು ವಿಶ್ವಾದ್ಯಂತ ಕಂಡುಬರುವ ಜೀರುಂಡೆಗಳಲ್ಲಿಯೇ, ಅತ್ಯಂತ ಬೃಹತ್ತಾದ ಜೀವಿಗಳು. ಹರ್ಕ್ಯುಲಸ್ ಜೀರುಂಡೆಗಳನ್ನು ಹರ್ಕ್ಯುಲಸ್ ಬೀಟಲ್ ಎಂಬ ಹೆಸರಿನಿಂದಲೂ ಕರೆಯಲಾಗುತ್ತದೆ. ಇವುಗಳು ದಕ್ಷಿಣ ಅಮೆರಿಕದ ಕಾಡುಗಳಲ್ಲಿ ತಮ್ಮ ಮೂಲ ಆವಾಸ ಸ್ಥಾನವನ್ನು ಹೊಂದಿವೆ. ಬರೋಬ್ಬರಿ ಆರು ಇಂಚುಗಳಷ್ಟು ಉದ್ದ ಬೆಳೆಯಬಲ್ಲುದಾದ ಈ ಜೀರುಂಡೆಗಳು, ಸಸ್ಯಾಹಾರಿ ಜೀವಿಗಳಾಗಿವೆ. ತನ್ನ ತೂಕಕ್ಕಿಂತ ೮೫೦ ಪಟ್ಟು ಹೆಚ್ಚು ತೂಕವನ್ನು ಹೊರಬಲ್ಲ ಸಾಮರ್ಥ್ಯವನ್ನು ಇದರ ಬೆನ್ನಿನ ಮೇಲಿರುವ ಕವಚ ಹೊಂದಿದೆ.

ಆವಾಸ ಹರ್ಕ್ಯುಲಸ್ ಜೀರುಂಡೆಗಳು ದಕ್ಷಿಣ ಹಾಗೂ ಮಧ್ಯ ಅಮೆರಿಕದ ದಟ್ಟ ಕಾಡುಗಳಲ್ಲಿ ಕಂಡು ಬರುತ್ತವೆ. ಸದಾ ಕಾಲ ತಿನ್ನುವುದಕ್ಕೆ ಏನನ್ನಾದರೂ ಹುಡುಕುತ್ತಲೇ ಇರುವ ಈ ಕೀಟಗಳು, ಚಲಿಸಲು ಮತ್ತು ಅವಿತು ಕುಳಿತುಕೊಳ್ಳಲು ನೆಲದ ಮೇಲೆ ಬಿದ್ದಂಥ ಎಲೆಗಳು ಸಹಾಯಕವಾಗುತ್ತವೆ.

ಜೀವನ ಕ್ರಮ ಹರ್ಕ್ಯುಲಸ್ ಜೀರುಂಡೆಗಳ ಲಾರ್ವಾ ಸ್ಥಿತಿ ಒಂದರಿಂದ, ಎರಡು ವರ್ಷಗಳ ತನಕ ಇರುತ್ತದೆ. ಇವುಗಳ ಲಾರ್ವಾ ೪.೫ ಇಂಚಿನಷ್ಟು ಉದ್ದಬೆಳೆಯುತ್ತವೆ. ಅಲ್ಲದೇ, ೧೨೦ ಗ್ರಾಂ ನಷ್ಟು ತೂಕವನ್ನು ಸಹ ಹೊಂದಿರುತ್ತವೆ. ಲಾರ್ವಾದ ಬಹುತೇಕ ಜೀವನವು ಕೊಳೆತ ಕಟ್ಟಿಗೆಯನ್ನು ಕೊರೆಯುವುದರಲ್ಲಿಯೇ ಕಳೆದುಹೋಗುತ್ತದೆ.

ವಿಶೇಷ ಗಂಡು ಹರ್ಕ್ಯುಲಸ್ ಜೀರುಂಡೆಗಳು ಕೊಂಡಿಯಂತೆ ಕಾಣುವ ಕೋಡನ್ನು ಹೊಂದಿರುತ್ತವೆ. ಯೂನಿಕಾರ್ನ್ ಗಳಂತೆ ಹಣೆಯಿಂದ ಹೊರಟ ಕೋಡಿನಂಥ ರಚನೆ ಇವುಗಳಿಗೆ ಇರುತ್ತವೆ. ಕೆಲವೊಮ್ಮೆ ಈ ಕೋಡುಗಳು, ಹರ್ಕ್ಯುಲಸ್ ಜೀರುಂಡೆ ಗಾತ್ರಕ್ಕಿಂತ ದೊಡ್ಡದಾಗಿ ಬೆಳೆಯುತ್ತವೆ.

ವೈವಿಧ್ಯ ದಕ್ಷಿಣ ಅಮೆರಿಕದ ಅರಣ್ಯ ಪ್ರದೇಶದಲ್ಲಿ ೧೩ ಮಾದರಿಯ ಹರ್ಕ್ಯುಲಸ್ ಜೀರುಂಡೆಗಳು ಕಂಡು ಬರುತ್ತವೆ. ಈ ಕೀಟಗಳ ಗಾತ್ರ ಮತ್ತು ಅದರ ನೋಟದಿಂದಾಗಿ ಹರ್ಕ್ಯುಲಸ್ ಜೀರುಂಡೆ ಎಂಬ ಹೆಸರು ಬಂದಿದೆ ಎನ್ನಲಾಗುತ್ತದೆ.

ಆಹಾರ ಹರ್ಕ್ಯುಲಸ್ ಜೀರುಂಡೆಗಳು ಪ್ರಮುಖವಾಗಿ ಸಸ್ಯಜನ್ಯ ಆಹಾರ ಪದಾರ್ಥವನ್ನು ಮಾತ್ರ ಸೇವಿಸುತ್ತವೆ. ಇದು ಲಾರ್ವಾ ಆಗಿದ್ದಾಗ ಇರಬಹುದು ಅಥವಾ ವಯಸ್ಕ ಹುಳುವಾದರೂ ಅಷ್ಟೇ ಸಸ್ಯಜನ್ಯ ಆಹಾರವನ್ನೇ ಸೇವಿಸುತ್ತವೆ. ಕೊಳೆಯುತ್ತಿರುವ ಎಲೆಗಳು, ಕಾಂಡಗಳು ಇದರ ಪ್ರಮುಖ ಆಹಾರ.

ಅಪಾಯ ಹರ್ಕ್ಯುಲಸ್ ಜೀರುಂಡೆಗಳು ತನ್ನದೇ ತೂಕಕ್ಕಿಂತ ೮೫೦ ಪಟ್ಟು ಹೆಚ್ಚು ಭಾರವನ್ನು ತಡೆದುಕೊಳ್ಳಬಲ್ಲ ಸಾಮರ್ಥ್ಯವನ್ನು ಹೊಂದಿವೆ. ಇದೇ ಕಾರಣದಿಂದಾಗಿ, ಭೂಮಿಯ ಮೇಲೆ ಅಸ್ತಿತ್ವದಲ್ಲಿರುವ ಜೀವಿಗಳಲ್ಲಿಯೇ ಅತ್ಯಂತ ಬಲವಾದ ಜೀವಿಗಳು ಇವು ಎನ್ನಲಾಗುತ್ತದೆ.

ಕುತ್ತು ಇಂದು ಹರ್ಕ್ಯುಲಸ್ ಜೀರುಂಡೆಗಳು ನೈಸರ್ಗಿಕ ಆವಾಸ ಸ್ಥಾನ ಹಾಗೂ ನೀರು ಮತ್ತು ವಾಯು ಮಾಲಿನ್ಯದ ಕಾರಣದಿಂದಾಗಿ ನಾಶ ಹೊಂದುತ್ತಿವೆ.